
	IZVJEŠĆE O PROVEDENOM SAVJETOVANJU S JAVNOŠĆU

	Naziv akta o kojem je savjetovanje provedeno: 
Nacrt prijedloga Odluke o dodjeli nagrade Grada Rijeke „AmbasadoRI mira“

	Vrijeme trajanja savjetovanja: Savjetovanje je provedeno u razdoblju od 29. lipnja do 29. srpnja 2026. godine.

	Cilj i glavne teme savjetovanja
	Osnovni cilj savjetovanja bio je dobivanje povratnih informacija od zainteresirane javnosti u vezi predložene Odluke.

	Red. broj
	Naziv dionika (pojedinac, organizacija, institucija)
	Članak na koji se odnosi primjedba/
prijedlog
	Tekst primjedbe/prijedloga
	Prihvaćanje/ neprihvaćanje primjedbe ili prijedloga

	1.
	Luka Fućak
	Članak 9., 13., 15. i obrazloženje nacrta
	Kroz cijeli tekst Odluke (članci 9., 13., 15.) koristi se pojam „Gradonačelnik“ u muškom rodu, dok se u zadnjem odlomku Obrazloženja (članak 16.) odjednom navodi: „…Gradonačelnica ga je uvrstila u Plan savjetovanja…“.
Prijedlog amandmana: Potrebno je ujednačiti tekst. Budući da članak 1. Odluke već definira da riječi s rodnim značenjem vrijede jednako za muški i ženski rod, u cijelom dokumentu (uključujući i obrazloženje) treba dosljedno koristiti službenu titulu trenutnog nositelja izvršne vlasti. 
	Prijedlog je razmotren ali nije prihvaćen. 
Pojam „Gradonačelnik“ iz normativnog dijela odluke odnosi se na izvršno tijelo jedinice lokalne i jedinice područne (regionalne) samouprave u gradu, sukladno Zakonu o lokalnoj i područnoj (regionalnoj) samoupravi dok je u dijelu teksta koji se odnosi na uvrštavanje Nacrta u Plan savjetovanja korišten izraz „Gradonačelnica“ budući se on odnosi za Gradonačelnicu Grada Rijeke Ivu Rinčić.

	2.
	Luka Fućak
	Obrazloženje nacrta
	U tekstualnom obrazloženju podnaslova „Članak 3.“ eksplicitno piše: „Ovim je člankom propisana dodjela Nagrade u tri kategorije koje nose naziv po značajnim ličnostima iz riječke povijesti.“ Međutim, same kategorije se zovu Bura, Maestral i Levant, a nekoliko odlomaka ranije i sam predlagatelj navodi da su to imena vjetrova.
Prijedlog amandmana: U Obrazloženju, u dijelu koji se odnosi na Članak 3., tekst se mijenja i glasi:
„Ovim je člankom propisana dodjela Nagrade u tri kategorije koje nose naziv po značajnim vjetrovima s riječkog područja.“ 
	Prijedlog se prihvaća.
Radi se o nenamjernom propustu u obrazloženju akta koje ne utječe na normativni dio.

	3.
	Luka Fućak
	Članak 6.
	Nacrt predviđa da javni poziv traje samo 15 dana i da se raspisuje na početku školske godine. Početak školske godine (rujan) je najstresnije i najopterećenije razdoblje za škole, stručne službe i udruge. Rok od 15 dana je prekratak za kvalitetno prepoznavanje kandidata, prikupljanje dokumentacije i sastavljanje obrazloženja, što će rezultirati malim brojem prijava i stalnim ponavljanjem poziva.
Prijedlog amandmana: U Članku 6. stavku 3. riječ „15“ zamjenjuje se riječju „30“. 
	Prijedlog se prihvaća. 

	4.
	Luka Fućak
	Članak 7.
	Prema Nacrtu, pravo predlaganja imaju samo škole i udruge čiji je učenik član. Time su zakinuti sami učenici i roditelji koji možda prepoznaju uzornog pojedinca ili razred, ali ovise o dobroj volji uprave škole ili udruge hoće li poslati prijavu.
Prijedlog amandmana: U Članku 7. dodati novi stavak koji glasi:
„Pravo podnošenja inicijative školi za isticanje kandidature ima Vijeće učenika i Vijeće roditelja škole te predsjednici pojedinih razrednih odjela.“ 
	Prijedlog je razmotren ali nije prihvaćen. 
Postojeća odredba omogućava da se uspjesi učenika i razreda procijene objektivno i realno. Kada bi učenici i roditelji mogli predlagati kandidate, njihova bi procjena neizbježno bila pristrana i subjektivna.

	5.
	Luka Fućak
	Članak 9.
	Povjerenstvo ima 5 članova, od kojih su predsjednik i dva člana predstavnici Upravnog odjela, a dva su vanjski stručnjaci. To znači da gradska administracija ima apsolutnu većinu u odlučivanju, što otvara prostor političkom utjecaju umjesto stručnom i neovisnom ocjenjivanju.
Prijedlog amandmana: Članak 9. stavak 2. mijenja se i glasi:
„Povjerenstvo se sastoji od predsjednika i četiri člana, od kojih su predsjednik i jedan član predstavnici Upravnog odjela, dva člana iz redova istaknutih stručnjaka čiji je rad povezan s odgojem i obrazovanjem, te jedan član iz redova Savjeta mladih Grada Rijeke.“ 
	Prijedlog je razmotren te je djelomično prihvaćen. 
Člankom 8. predviđeni su kriteriji za bodovanje prijedloga koji omogućavaju objektivno donošenje odluke o izboru.
Zakon o službenicima i namještenicima u lokalnoj i područnoj (regionalnoj) samoupravi propisuje opće i posebne uvjete za prijem u službu službenika i namještenika, između ostalog, određenu razina obrazovanja i struku, radno iskustvo na odgovarajućim poslovima, posebna znanja, sposobnosti i vještine, položen državni ispit propisane razine. Temeljem Zakona o savjetima mladih predstavničko tijelo jedinice lokalne samouprave bira članove Savjeta mladih, a predlažu ih, između ostalih, i pomladci političkih stranaka. Međutim, uvažavanjem potrebe poticanja participativnosti mladih odnosno njihove uključivosti u procese donošenja odluka i kreiranju gradskih politika koje prvenstveno utječu na živote mladih, izmijenit će se sastav Povjerenstva na način da jednog od članova predlaže Savjet mladih Grada Rijeke. 

	6.
	Luka Fućak
	Članak 15. 
	Članak 15. definira da se novčani iznos za razred (2.000,00 eura) isplaćuje školi i da se mora iskoristiti namjenski za borbu protiv nasilja. Postoji realan rizik da uprava škole ta sredstva potroši na opće potrebe škole (npr. kupnja projektora za kabinet pod krinkom "edukacije o nenasilju"), dok učenici koji su nagradu zaslužili nemaju nikakve koristi niti utjecaja na njezino trošenje.
Prijedlog amandmana: U Članku 15. stavku 3. na kraju rečenice dodaje se tekst:
„…uz obveznu prethodnu suglasnost i pisano očitovanje nagrađenog razrednog odjela o načinu utroška sredstava (npr. organizacija izleta, radionica ili nabava specifične opreme za taj razred).“ 
	Prijedlog je razmotren ali nije prihvaćen. 
Sukladno odredbama Zakona o proračunu proračunska sredstva Grada strogo su namjenska i podložna provjeri zakonitog i namjenskog trošenja. Ugovorom koji će se sklopiti sa ustanovom u kojoj je ustrojen nagrađeni razredni odjel definirat će se mehanizmi provjere namjenskog trošenja. 
Ustanove odgoja i obrazovanja u kojima egzistiraju iznimni razredni odjeli će njihove ideje i akcije promišljenim i sveobuhvatnim djelovanjem proširiti unutar škole ali i cijele zajednice koju čine ovi učenici. 

	7.
	Karlo Anić
	Članak 9.
	Poštovani,
za početak bih htio izraziti pohvalu nacrtu kao cjelini. Osobno sam još na proljeće i ljeto 2025. počeo razmišljati o nužnosti nagrade Grada Rijeke koja bi bila posvećena specifično mladim ljudima. S obzirom na određene incidente koji su se dogodili od onda kao i općenito boljke modernog društva, nagrada posvećena promociji mira i nenasilja je svakako prikladna. Zahvaljujem predlagaču što je ispravno detektirao negativni trend među mladima te jednim konstruktivnim prijedlogom mu se odlučio suprotstaviti. 
Predložena odluka se vodi jednostavnom logikom: želimo nagraditi mlade za prosocijalno ponašanje. To je ideja za koju vjerujem da je u sadašnjem nacrtu ostvarena. Međutim, smatram da moramo biti ambiciozniji i mudriji te iskoristiti ovu odluku da osim uključivanja mladih u ulozi pasivnih dobitnika nagrada ih uključimo i kao aktivne sudionike tako da budu članovi povjerenstva koje odlučuje i dodjeljuje nagrade. 
Samo obrazloženje fenomenalno detektira probleme. “U ključnim razvojnim fazama ličnosti, kada je mlada osoba izuzetno podložna utjecaju okoline i žudi za pripadnošću, nasilje se često javlja kao disfunkcionalan pokušaj dokazivanja statusa i mjesta u društvu ili pak rješavanja unutarnje frustracije koja nastaje iz nemoći utjecaja na vlastitu sudbinu.” Ako želimo smanjiti nasilje moramo mlade uključiti u društvo, osigurati da osjećaju da su dionici ovog Grada te da nisu puki objekti bez utjecaja na svoj ili život lokalne zajednice. Kada bi odluka bila izmijenjena tako da osigurava da je barem jedan član Povjerenstva mlada osoba onda bi doista mogli reći da je ona puni pogodak iz perspektive mladih kao aktivnih i pozitivnih građana Rijeke. 
Uz navedene doprinose, treba se naglasiti da uključivanjem mladih u različita povjerenstva i slična tijela, radimo na jačanju povjerenja u institucije. Istraživanja pokazuju da iako postoji zazor mladih od društvene participacije putem političkih stranaka, ovakvi oblici društvenog angažmana su im puno prihvatljiviji. Kada mladima omogućimo ulazak u gradska tijela i njihove procese mi se također borimo i protiv važnog uzroka političko-društvene pasivnosti mladih, a to je neznanje i osjećaj da “ne znaju dovoljno”. Za sve navedene teze spreman sam dostaviti empirijske pokazatelje ako se njihova validnost smatra upitnom. Na kraju mogu samo reći i da sam osobno član Povjerenstva za dodjelu stipendija na temelju socio-ekonomskog statusa i znam koliko je to meni pomoglo da dobijem pozitivnu sliku o radu gradske uprave.
Kao što sam naveo, moj prijedlog ide u smjeru izmjene sastava Povjerenstva što znači da se odnosi na članak 9. Važno mi je da u Povjerenstvu bude mlada osoba. Meni osobno najbliže rješenje jest da se članak izmijeni tako da kaže da jedan član Povjerenstva dolazi kao predstavnik Savjeta mladih (kada postoji Savjet u aktivnom mandatu), a u slučaju da u trenutku natječaja ne postoji aktivni Savjet da bar jedan član mora biti osoba mlađa od 30 godina.
	Prijedlog je razmotren te je djelomično prihvaćen. 
Uvažavanjem potrebe poticanja participativnosti mladih odnosno njihove uključivosti u procese donošenja odluka i kreiranju gradskih politika koje prvenstveno utječu na živote mladih, izmijenit će se sastav Povjerenstva na način da jednog od članova predlaže Savjet mladih Grada Rijeke.
Izmjenama Zakona o savjetima  mladih iz 2023. godine mandat članova savjeta u potpunosti je izjednačen i vezan uz mandat gradskog vijeća te stoga savjet mladih ne može ostati bez aktivnog mandata.



Napomena: U vremenu trajanja savjetovanja pravovremeno je zaprimljeno ukupno 7 komentara/prijedloga javnosti na Nacrt prijedloga Odluke o dodjeli nagrade Grada Rijeke „AmbasadoRI mira“.

